ועדת הכספים, כנסת 20, פרוטוקול מספר 23, 2015-06-24 10:00

משה גפני: שלום, אני מתכבד לפתוח את ישיבת ועדת הכלכלה בנושא:

משה גפני: אישור השקעת המדינה בחברת תחנות ייצור חשמל חדשות בישראל בע"מ בהתאם לסעיף 10 לחוק החברות הממשלתיות.

משה גפני: מי מציג את הבקשה?

<איתמר זיגל: איתמר זיגל, רשות החברות הממשלתיות.

משה גפני: מה התפקיד שלך?

<איתמר זיגל: רפרנט החברה.

משה גפני: מה אתה מבקש?

<איתמר זיגל: חברת הייצור היא חברה שהוקמה למטרת הקמה והפעלה של תחנות ייצור חשמל בישראל, עם השנים פעולתה התייתרה.

משה גפני: מה היה בחברה הזאת?

משה גפני: מה אנחנו אישרנו לכם?

<איתמר זיגל: אישרו 6 מיליון שקלים בוועדת הכספים ב-2008 לשם פעילותה של החברה.

משה גפני: מה זה "פעילותה של החברה"?

משה גפני: מה היא עשתה?

משה גפני: למה הלך הכסף?

משה גפני: אנחנו אישרנו את זה.

<שניר ניב: בעיקר למשכורות.

משה גפני: למשכורות.

משה גפני: כמה אנשים?

<איתמר זיגל: שישה.

משה גפני: אחד מהם, מה הוא היה – מנכ"ל, יושב-ראש?

<איתמר זיגל: אחד מנכ"ל.

משה גפני: קיבל רכב?

משה גפני: אתה לא יודע.

אורלי לוי אבקסיס: אבל מה הם עשו?

אורלי לוי אבקסיס: על מה שילמנו להם, אדוני היושב-ראש?

אורלי לוי אבקסיס: על מה שילמו להם?

משה גפני: אני שואל, ריבונו של עולם.

משה גפני: שואלת חברת הכנסת אורלי לוי על מה הלך הכסף.

<איתמר זיגל: הכסף, כמו שנאמר פה בהחלט, רובו הלך על משכורות, כן נעשו כל מיני צעדים מצד החברה לאיתור קרקעות להקמת תחנות לייצור חשמל.

<איתמר זיגל: שוב, עם השנים הפעילות שלה התייתרה כיוון שיצרנים פרטיים נכנסו למשק החשמל, בעצם לא היה צריך עוד - - -

משה גפני: אז למה הקמתם את החברה הזאת?

מיקי לוי: מה היא עשתה?

<איתמר זיגל: כשהקימו את החברה חשבו שהיא תקדם בעצם את התחרות במשק החשמל, לשם כל הקימו אותה.

משה גפני: תגיד לי, בשלהי הקדנציה הקודמת הקמתם גם חברה – זה אתם הקמתם, החברות הממשלתיות, חברת בניה להשכרה?

<איתמר זיגל: אני לא מכיר את החברה הזאת.

משה גפני: אז זה לא אתם.

משה גפני: מה שקורה – אני רוצה להגיד לחברי הוועדה שנשארו כאן בישיבה – באים לכאן הרבה פעמים נציגי הממשלה ומשכנעים אותנו במילים מאוד יפות, אומרים: יצור חשמל פרטי וכו'.

משה גפני: אני מאוד מבסוט מהעניין הזה, הייתי אז יושב-ראש הוועדה, אני אישרתי את זה – למה אישרתי את זה?

משה גפני: תארו לעצמכם ששמים לנו על השולחן ייצור חשמל פרטי, לא נאשר דבר כזה?

משה גפני: מה שהתברר הוא שלקחו שישה עובדים, נתנו להם משכורת כמה שנים, נתנו להם רכב ליסינג ולא עשו כלום.

משה גפני: זה מה שהתברר.

אורלי לוי אבקסיס: מי חפץ ביקרם?

משה גפני: אני לא יודע.

אורלי לוי אבקסיס: לא, אבל אז אולי רצו לדאוג לכמה משרות.

משה גפני: יכול להיות.

<שניר ניב: אנחנו הולכים לסגור את החברה מרצון.

מיקי לוי: הולכים לסגור את החברה, נו, גמרנו.

אורלי לוי אבקסיס: היה לה איזה הישג, משהו?

<שניר ניב: לחברה לא היה שום הישג, היום הפעילות מתבצעת במשרד האנרגיה ועל ידי היצרנים הפרטיים עצמם.

משה גפני: למה אני אומר את זה?

משה גפני: אני אומר שוב – לא כל השכל נמצא בממשלה, כך התברר לי אחרי הרבה שנים.

משה גפני: מתברר שהרבה פעמים הממשלה טועה והרבה פעמים כשזה מגיע כאן – שכאן הדיון הוא פתוח וציבורי ואנשים מקשיבים ושומעים – הרבה פעמים מה שאנחנו משנים כאן הוא נכון ואי אפשר לבוא ולומר, כמו שהרבה פעמים באים לפה נציגי הממשלה ומתעצבנים, אומרים לי: שנתיים עבדנו על החוק, ברבע שעה אתם משנים פה משהו, שנתיים רבו משרדי הממשלה.

משה גפני: אני אז אישרתי את זה, הייתי יושב-ראש הוועדה, הכותרת היתה טובה, הנושא היה מצוין, פתאום התברר שזה כישלון שאין כדוגמתו.

משה גפני: מה, לא ידעו שחברות פרטיות יכנסו לעניין?

משה גפני: מה נתנו שישה ג'ובים?

משה גפני: לאשר את זה?

רועי פולקמן: רק משפט אחד.

רועי פולקמן: "טעויות" אמרת – איך נוצרו חובות?

רועי פולקמן: חברה של שישה עובדים לא נשמעת לי מסובכת, איך נוצרו חובות?

<איתמר זיגל: נוצרו חובות כיוון שהחברה מיצתה את התקציב שלה לפני מספר חודשים ובעצם מאז היא עדיין ממשיכה לשלם לספקים שלה, שזה במקרה שלנו משרדים, קו טלפון – לא שום דבר בעלויות משמעותיות – והמשכורות לעובדים שבחודשים האחרונים לא קיבלו.

רועי פולקמן: זאת אומרת, למרות שהוחלט על סגירתה - - -

אורלי לוי אבקסיס: זה נשמע לי הזוי.

<שניר ניב: מדובר בעיקר בשכר דירה וחשבונות שוטפים, ברוב הדברים מדובר בסכומים קטנים.

משה גפני: אורלי, אם תרצי לחפש עלי חסרונות ותעשי רזומה של כישלונות שלי – הנה אחד הכישלונות, אני הייתי יושב-ראש הוועדה.

אורלי לוי אבקסיס: אתה הוטעית, אני מתארת לעצמי שגם אני הייתי מאשרת את זה, בפרט אם זה להוזיל עלויות ללקוחות.

משה גפני: מי בעד אישור סגירת החברה כפי שזה מופיע כאן?

אורלי לוי אבקסיס: בטח.

אורלי לוי אבקסיס: ולמה הם מגיעים רק עכשיו?

<שניר ניב: נדרש אישור רק להשקעת כספים, על פי סעיף 10 לחוק החברות הממשלתיות, רק להעברה.

מיקי לוי: לא, אני לא ארים את היד לאשר כסף אם לא יתחייבו לסגור את החברה.

<איתמר זיגל: יש הסכם מול החברה.

<שניר ניב: יש הסכם חתום.

מיקי לוי: עוד 2 מיליון שקל על כמה שקיבלתם.

משה גפני: מיקי, יש הסכם.

<איתמר זיגל: חבר הכנסת לוי, יש הסכם בין המדינה והחברה לסגירה.

<שניר ניב: יש הסכם חתום עם החברה, העלות מזערית לעומת סגירה על ידי דרך אחרת.

אורלי לוי אבקסיס: אדוני היושב-ראש, שאלה אחת פשוטה: מתי ידעתם שהחברה הזאת מיותרת והיא לא עושה כלום?

<איתמר זיגל: לפני כשנה, פחות או יותר.

<שניר ניב: בצוות הרפורמים בחשמל ובמשק החשמל היתה המלצה בטיוטה לסגור את החברה, אנחנו פרסמנו כמה מכתבים למנהל החברה במטרה לסגור את החברה.

משה גפני: למה לא הביאו את זה בזמן לוועדה?

משה גפני: היא שואלת שאלה נכונה.

אורלי לוי אבקסיס: בינתיים נצברו עוד חובות.

משה גפני: למה לא הביאו את זה?

<איתמר זיגל: אנחנו ניסינו לגבש מתווה לסגירת החברה בהסכמה מול העובדים שפוטרו.

משה גפני: ביקשתם את זה כבר ב-2014.

<איתמר זיגל: נכון, היה פה איזה תהליך, לאחר כמה חודשים התקבל אישור עקרוני של משרד האנרגיה ומשרד האוצר לתהליך כמו שאנחנו מציעים.

אורלי לוי אבקסיס: כמה זמן היא היתה קיימת?

<איתמר זיגל: ב-2008 הוקמה, ב-2012 פעלה.

אורלי לוי אבקסיס: ולאורך כל הזמן הזה לא ראיתם שזו חברה פיקטיבית?

<איתמר זיגל: היא פעילה רק מ-2012 אבל, מאמצע 2012.

אורלי לוי אבקסיס: אבל אנחנו ב-2015.

מיקי לוי: אבל רק ב-2014 זה בא.

<איתמר זיגל: היא פעלה כשנה וחצי.

אורלי לוי אבקסיס: מישהו רצה לדאוג למשכורות של יקרים לו?

אורלי לוי אבקסיס: אני לא יודעת, משהו פה הזוי בעיני.

<שניר ניב: לא, בכלל לא, לא הועברו כספים נוספים לחברה ובזמן הזה נוצרו עוד חובות על תשלומים, החברה כבר לא פועלת.

משה גפני: היא הוקמה ב-2008?

<איתמר זיגל: היא הוקמה אבל התחילה לפעול ב-2012.

<שניר ניב: החלטת ההקמה היתה ב-2008, אבל הפעילות ב-2012.

משה גפני: אבל היא הוקמה ב-2012, כשהוא בא לכאן לאישור.

<איתמר זיגל: נכון.

משה גפני: האמת היא שהשאלות נכונות, היה צריך לבוא בזמן, היה צריך לבוא ב-2014.

משה גפני: הסיבה שהם לא באו ב-2014, הם אמרו: היות ואתה היית היושב-ראש והקמת את זה אז מחכים שאתה תהיה היושב-ראש ותסגור את זה.

משה גפני: מי שבעד האישור בתנאי שסוגרים את החברה ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: אין מתנגדים, אין נמנעים.

משה גפני: האישור ניתן.

משה גפני: תודה רבה, הישיבה נעולה.